[image: ]

Пресклипинг на тема: „Здравеопазване”


Съдържание
12.03.2026
Д-р Благомир Здравков, директор на Специализираната болница за активно лечение по детски болести „Проф. Иван Митев": За детското здравеопазване водещи са политическите решения - особено когато не се вземат	2
Уролози оперират с нова роботизирана система	5
Д-р Красен Иванов, гастроентеролог в УМБАЛ „Св. Екатерина", пред „Труд news": Лекарства за отслабване могат да доведат до гастропареза	6
AI открива сърдечни заболявания при мамография	9
Две въздушни линейки събират прах	9
Спешна помощ от некадърността	11
Избраха нов председател на Надзорния съвет на НЗОК	11
Създадоха изкуствена роговица от рибени люспи	12
Безплатни прегледи за гръбначни заболявания в УМБАЛ „Св. Георги“	12
Детското отделение на МБАЛ-Средец ще получи мобилен рентген и ново оборудване	12
Училище за бъдещи родители отваря болницата в Севлиево	13
11.03.2026
Д-р Благомир Здравков за напускащия екип в Педиатричната болница в София: Свободните щатни бройки вече са запълнени	13
Националният хъб на Мисията срещу рака - институции, наука и общество в едно	14
Официално: Станимир Михайлов оглавява Надзора на НЗОК	15
Бивш шеф на НЗОК оглави Надзора	16
Прави се опит за подмяна на медицинските сестри	16
Претоплят манджата с болничното преструктуриране	19
Заварваме много лошо наследство по отношение на скрининговите програми, каза служебният здравен министър Михаил Околийски	20
Ръководството на Медицинския факултет на Софийския университет е избрано незаконно	21
Директорът на педиатрията в София отрича да е налагал финансови наказания на напуснал екип	23
Искат пълен финансов отчет от Пета градска	24
Враца с конкурси за шефове на 8 отделения	24
Зъболекарските услуги поскъпват заради инфлацията, имаме около 10 500 лекари	25
Ръководството на МЗ с декларация: Хората очакват и заслужават повече	26

12.03.2026

НАЦИОНАЛНИ ВЕСТНИЦИ

[image: http://mediamonitoring.zdrave.net/images/media/24h.jpg]

[bookmark: _Hlk224195630][bookmark: _Hlk224195687][bookmark: _Toc224197834]Д-р Благомир Здравков, директор на Специализираната болница за активно лечение по детски болести „Проф. Иван Митев": За детското здравеопазване водещи са политическите решения - особено когато не се вземат
ЛЮБОМИРА НИКОЛАЕВА
24 Часа  стр. 12-13
- Вече е обявено, че печелите конкурса за директор на новата детска болница в Бургас, предстои и Общинският съвет да ви изслуша и да се произнесе дали одобрява концепцията ви. С какви амбиции сте за управлението на новото детско лечебно заведение, доктор Здравков?
- Основният приоритет трябва да бъде утвърждаване на „Света Анастасия" като стратегическо лечебно заведение за Източна и Югоизточна България. Това предполага изграждане и развитие на висококвалифициран и мотивиран екип и прилагане на модерните технологии в полза на качественото лечение на децата и системи за повишаване на пациентската безопасност. Важно е също да се развиват устойчиви партнъорства - местни, национални и международни, като условие за стабилно развитие на детската болница. Както и да се работи за акредитирането й за университетска база за обучение.
В последните седмици ми се случиха много непредвидени неща. Истината е, че професията ни дава прекрасната възможност да работим навсякъде. Всички български деца имат нужда от качествена медицинска помощ - не само софийските. За мен винаги най-важна е била полезността ми в работата, а не позицията. Живял съм в морски градове. Морето ми носи чувство на свобода и спокойствие.
- Част от непредвидените неща вероятно е подадената от вас оставка, която принципалът в конкретния момент бившият министър Силви Кирилов, прие? Мотивирахте се, че детското здравеопазване е подложено на натиск какво имате предвид?
- Натискът идва от неразбирането или неглижирането на обществената необходимост по отношение на педиатричната помощ у нас. Децата в България трябва да имат достъп до качествена медицинска помощ независимо от местоживеенето им или от мястото на инцидента. За съжаление, бившият здравен министър не успя да го разбере. Той предпочете да ни атакува с постоянни проверки, за да не искаме пари за никакви подобрения. Няма как да го допусна!
Липсата на адекватен мониторинг от страна на министерството за състоянието и дейността на педиатричните структури по места доведе до закриване на дейности и пренасочване на специалисти. Това реално затруднява достъпа до квалифицирана педиатрична помощ.
СБ АЛ по детски болести - София, към момента остава единствената функционираща в страната университетска детска болница. Голяма част от медицинските дейности, които се извършват при нас, не се изпълняват на друго място в България. Това води до значителен наплив на утежнена детска патология от цялата страна. По тази причина са необходими сериозни инвестиции - в техника, в квалификация и заплащане на персонала, както и в технологично осъвременяване. По неясни за мен причини болницата не получи нито стотинка по капиталовата програма за 2024 и 2025 г. Бяха отказани предварително одобрени средства.
В същото време на болници с далеч по-малка приоритетност бяха разплатени милиони. Така и не получихме обяснение за критериите, по които се разходват тези пари.
- Подозирате ли политически решения?
- Категорично, особено когато не се взимат. Отдавам го най-вече на липсата на компетентност и осъзнатост за обществения ефект, който всяко решение в здравеопазването има.
Що се отнася до конкуренцията с частните лечебни заведения - ценност е да има конкуренция. При равни други условия тя води до повишаване на качеството. Но не бива да забравяме, че здравеопазването не може да бъде оценявано единствено през пазарни механизми.
Ключът за обективна оценка е обществената значимост на медицинската помощ и нейното качество.
Частните и държавните лечебни заведения не работят при равни условия.
Освен това пренасищането с болници на фона на постоянен кадрови дефицит в системата води до намаляване на качеството на медицинското обслужване - тенденция, която лично за мен е една от най-тревожните.
- Казвате, че болницата не е получила средства, които са били одобрени и очаквани. Ако имахте неограничен бюджет за един ден, какво щяхте да промените?
- Бих променил цялата болница, така че да изглежда като детска болница, а не като санаториално учреждение.
- След разговор с министъра от служебния кабинет се върнахте като директор - какво ви мотивира?
- Важно е да уточня, че поради свръхамбицията на бившия министър в последния му ден в министерството да „намести" за директор на болницата човек, когото вероятно е преценил за изключително потенциален и диалогичен, моят мандат беше прекъснат, за да се впише тази колега. Министър Околийски отмени това решение, но сега предстои нов конкурс, такъв е законът. Приех да се върна, защото през последните 5 г. аз и екипът ми направихме страшно много, за да може тази болница да е гарант за качествена педиатрична помощ. За което искам да благодаря на всеки един от служителите!
Пред болницата има два изключително важни проекта в ход. В национален мащаб предстои обединяването на структури и дейности, които да осигурят разширяването на неонаталния скрининг - профилактични изследвания на всички новородени бебета за редки, но сериозни заболявания, преди те да са нанесли увреждания. Новородените ще се скринират за спинална мускулна атрофия, вродени имунни дефицити и муковисцидоза. Скринингът ще даде възможност за много ранно начало на лечението на тези заболявания, което съществено ще подобри качеството на живот на засегнатите деца.
Трябва до началото на лятото в болницата да бъде инсталиран ядреномагнитен резонанс. Ежегодно стотици наши пациенти имат нужда от такова образно изследване предимно новородени в тежко състояние и деца с неврологични заболявания. В момента ги транспортираме в друга болница, което значително забавя диагностичния процес.
Имаше и още една причина да се върна в болницата. Целият персонал на една от нашите структури напусна, бяха заявили тази готовност преди около месец. Това е екип, поканен и създаден от мен, тъй като при встъпването ми в длъжност в болницата нямаше нито един детски пулмолог. В годините инвестирахме доста в тези колеги. Разкрих места за специализиращи лекари, успяхме да ги включим в стипендиантска програма, да ги плануваме за обучение в чужбина, но последно заявиха, че имат предложение от две частни болници. И въпреки многобройните разговори, включително и с екипа на доц. Околийски, те не пожелаха да останат. При срещата с министъра напускащите заявиха, че колеги имат неуважително и неетично отношение към тях. Но е странно защо за 5 г. не са подали нито един сигнал до мен за конкретен случай, за да взема мерки.
След напускането им предприех спешни действия за осигуряване на лекари и медицински сестри с необходимата квалификация, за да не се наруши обслужването на пациентите. Водим разговори и с още специалисти по детска пулмология да постъпят на работа, което се надявам да стане скоро. Така че завръщането ми беше с цел в този момент да се гарантира стабилност в самата болница.
- Говорим за изграждане на национална детска болница от десетилетия. В коя фаза сме в момента и има ли реален риск този проект отново да бъде замразен заради политическа нестабилност?
- Това, което виждам, е, че последното ръководство на Инвестиционната компания за изграждане на тази болница се е фиксирало много по-детайлно в изграждането на уют в собствените си офиси, отколкото в изграждането на болницата. За тази дейност имаше определен и зам.-министър, който да контролира дейността. И какво от това? Ще ми се да вярвам, че единствената причина за подобно „развитие в застой" е експертна и управленска немощ. Ако зависеше от мен, бих възложил много детайлна проверка на дейността, която да установи има ли обективни причини за т.нар. „забавяне", което всъщност се оказа стоп.
- Вие често казвате, че болницата трябва да е надпартиен приоритет. Как може да се гарантира, че тя няма да бъде просто нова лъскава сграда?
- Само здравните политики могат да позиционират проекта като надпартиен. Трябват дела, а не думи.
Гаранцията за работа по съвременни международни стандарти може да се осъществи с устойчиви решения. За пример ще дам СБАЛЛБ. Съвместно с екипа на столичната колегия на БЛС успяхме да изградим партньорство с една от най-добрите детски болници в Европа и постоянно да изпращаме колеги на обучения. Към болницата ни и затова има постоянен приток от желаещи да работят в нея. Ако подобни решения и практики се пренесат на макрониво, ситуацията може да е много по-добра и за медиците, и за пациентите.
- Много обсъждано е в обществото дали е удобно болницата да бъде буквално на края на града? Съвпадат ли мненията ви като лекар и като родител?
- Посещавал съм детски болници по света в различни градски райони. Няма как териториалното разположение да е удобно за всички. Ключова е ролята на транспортната свързаност, която за този проект не ми е известно да е намерила решение.
- Какъв процент от изпратените на специализация лекари се връщат с намерение да останат тук трайно?
- Всички се връщат. Добиват знания в болница Sant Joan de Deu в Барселона, Испания - лечебно заведение лидер в съвременната педиатрична помощ. Болницата ги командирова за собствена сметка, а Столичната колегия на БЛС покрива таксите за обучение. Най-хубавото е, че пътуват колеги от различни специалности и когато се върнат, те представят това, което са видели, научили, всичко, което им е направило впечатление, дават предложения за промени. Този ентусиазъм на младия, необременен от рамките на нашата система модел на мислене и представяне на видяното е страхотен. Целта ни е всеки, който отиде на такова обучение, да се върне с идеи как да подобрим нашата среда, а ние сме длъжни да предвидим ефекта от тази промяна и да я подкрепим.
- Кои са най-дефицитните детски специалисти в медицината в момента?
- Детските ревматолози, детските гастроентеролози, детските нефролози особено колегите с умения в хемодиализата на деца - както и детските интензивни специалисти остават най-дефицитни за страната. При задълбочаващ се недостиг резултатът ще бъде липса на адекватен достъп до качествена педиатрична помощ.
- Има ръст на социалнозначими заболявания сред децата - диабет, затлъстяване, къде се къса нишката?
- Причините са комплексни и затова са толкова трудни за решаване. И най-добрата здравна политика при липсата на здравна култура и грамотност в обществото няма как да бъде реализирана. В забързаното ни ежедневие често не осъзнаваме например вредата от некачествената храна. Детето да е хапнало нещо-сладки бисквити, чиле, и не след дълго то е формирало навик, който е много труден за изкореняване. Здравното образование и кампаниите за рационално хранене са механизмите, които дават положителни резултати в развитите здравни системи.
- Какви съвременни методи и технологии в болницата променят прогнозата за тежкоболните деца?
- Болницата е флагман в лечението на различни редки заболявания. Преди години тези пациенти бяха обречени. Съвременните терапии обаче им осигуряват качество и продължителност на живота, сравними с тези на здрави деца. В болницата вече има респиратори - машини за изкуствена белодробна вентилация, от ново поколение, които съществено подобряват преживяемостта при едни от най-критичните ни пациенти. Благодарение на съвременната апаратура реално болницата е единственото място за бъбречнозаместителна терапия при новородени.
- Кой е последният случай, който ви кара да се усмихвате толкова пъти, колкото пъти се сетите за него - като лекар, а не като директор?
- Една вече 6-месечна госпожица, която ни изправи пред сериозно изпитание дали ще се справим с тежкото й заболяване. Дете с левкемия, на което тези дни предстои трансплантация. В моменти като смазващата отговорност онази нощ осъзнаваш колко много хора са готови да дадат всичко от себе си, за да помогнат да се спаси едно дете.
CV
Д-р Благомир Здравков е директор на СБАЛ по детски болести „Проф. Иван Митев" от април 2021 година
Има специалност по анестезиология и интензивно лечение. Интересите му са в областта на спешната педиатрия, детската анестезиология в условия на спешност, реанимационния транспорт на деца, организацията и управлението на спешната медицинска помощ при масови инциденти и управлението на пациентската безопасност в детското здравеопазване
Отличаван е за професионалната си дейност с награди от МЗ, БЛС и УМБАЛ „Царица Йоанна ИСУЛ"
Член на лигата „Лекарите, на които вярваме"

Труд  стр. 16
Четири екипа от клиниката по урология в УМБАЛ „Св. Марина" с ръководител проф. Тошо Ганев получиха сертификати за миниинвазивни операции с нова роботизирана система Versius. Тя разширява възможностите за прецизна работа в тесни анатомични пространства и извършването на комплексни интервенции по щадящ начин, съобщиха от болницата.
За 1 г. екипът е извършил над 1500 ендоскопски и 300 интервенции с робот Да Винчи. Versius е приложима при покривани от здравната каса операции на злокачествени заболявания на простата, пикочен мехур, бъбрек. Позволява още реконструктивна урология и лечение на доброкачествена патология.

ПАВЛИНА ЖИВКОВА
Труд  стр. 10-11
С доктор Красен Иванов разговаряме за пролетното обостряне на гастрити и язви, за мерките които е добре да се вземат през този сезон, от хората със стомашни проблеми. Говорим и за диетите, добавките и страничните действия на медикаментите за отслабване. Финалът на разговоря ни е посветен на колоректалния карцином, от който загиват по около 2000 души в страната ни на година.
- Доктор Иванов, каква е причината пролетта да обостря язви и гастрити?
- Смята се, че има сезонна чувствителност на стомашната лигавица. През пролетта се променя хормоналният баланс, повишава се секрецията на стомашната киселина и защитните механизми на лигавицата отслабватособено ако човек има инфекция с хеликобактер, или вече има съществуващ гастрит или язва, симптомите през пролетта могат да се обострят. Разбира се, това е свързано и с някои хормонални нарушения, които се случват през пролетта - организмът се пренастройва. Влияние има и консумацията на ранни оранжерийни зеленчуци, които често съдържат повече нитрати. Ранните зеленчуци се отглеждат в среда с по-малко слънчева светлина и се използват повече азотни торове.
- Има ли мерки, които биха ни предпазили от подобно обостряне на заболяванията?
- Нитратите, които са в ранните зеленчуци не са силно токсични, но когато влязат в организма се превръщат в нитрити, които могат да раздразнят стомашната лигавица. Няма как да спрем да ядем зеленчуци, те са изключително полезни и не бива да се избягват, но е важно те да бъдат много добре измити - листните зеленчуци да се изкисват във вода и да се консумират разнообразни продукти. През пролетта не само консумацията на сезонни храни, но и хормоналните промени, които настъпват при смяната на сезоните и баланса между симпатиковата и парасимпатиковата нервна система, могат да доведат до повишена стомашна секреция, до промени в моториката на стомаха, което да обостри заболяванията. Нивата на мелатонина, който е един много важен фактор през пролетта, когато денят се удължава, а нощите са по къси, могат да спаднат. Това води до намаляване на защитата на стомаха.
- В момента са великденските пости. Влияят ли те по някакъв начин на стомашното здраве?
- Постите не са вредни за стомаха, разбира се, когато се спазват разумно и храненето остава балансирано. При много хора те водят до по-лек режим на хранене и до консумация на помалко мазнини, което може да бъде полезно. Ако трябва да говорим за проблеми, те са тогава, когато постите водят до нередовно хранене, с дълги периоди на глад и ядене на прекалено големи порции вечер, когато стомашната киселина може да раздразни и да се получат симптоми като парене, болка, подуване. Това е особено важно за хората, които имат гастрит или язви. Проблем по време на пости е когато се увеличи консумацията на бобови храни, зеле и тестени изделия. Те са полезни, но могат да причинят подуване и образуване на повече газове, особено ако консумацията е в по-големи количества.
- Хранителните режими и диетите са превърнати в мания. Кога те стават опасни за здравето?
- Диетите за отслабване, при които има дълги периоди на глад, когато човек пропуска хранения са съпътствани от отделяне на стомашна киселина върху празен стомах. Това може допълнително да раздразни лигавицата и ако хората са с гастрит или язва това може да ги влоши. Има различни хранителни режими, но те трябва да са балансирани. Не бива да се стига до крайности в каквато и да е диета.
- Друга мода са медикаментите за отслабване, но все по-често се акцентира върху вредните им действия. Във вашата сфера къде са проблемите с подобни медикаменти?
- В момента действително има много медикаменти за отслабване, които станаха хит. Няма да ги изброявам, за да не им правя реклама. Основната им съставка е семаглутид - най-често става въпрос за инжекционни форми, които се прилагат веднъж седмично, или веднъж месечно, но те действат чрез силно забавяне на моториката на стомашно-чревния тракт. Самото изпразване на стомаха става изключително бавно, самата перисталтика се забавя много. Не бива да се забравя, че повечето от тези лекарства са разработени за диабет и не е препоръчително те да се приемат просто за отслабване, макар че много хора го правят. Те трябва да се приемат след лекарско предписание. Тези медикаменти имат разнообразни гастроинтестинални смущения, защото тяхната функция е да предизвикат продължително чувство за тежест и ранно засищане. Хората, които ги приемат казват, че просто не искат да се хранят. При някои, които ги приемат може да се стигне до гадене и повръщане и до състояние, което се нарича гастропареза - стомахът не може да се изпразни. Освен тези странични реакции има много научни статии, в които се говори за развитие на панкреатит, проблеми с щитовидната жлеза и т. н.
- Друг проблем са някои хранителни добавки - ваши колеги твърдят, че по време на колоноскопии откриват в дебелото черво неразградени добавки. Това опасно ли е?
- Хранителните добавки не са вредни, когато се използват правилно и според нуждата на организма. Проблемите възникват, когато се приемат без медицинска необходимост, в прекомерни количества или без контрол. Освен това, много лесно фирмите пускат една хранителна добавка и в момента пазарът е залят от всевъзможни добавки. Такива се предлагат и в социалните мрежи, а по-голяма част от телевизионните реклами са именно за тях. Заливат ни реклами за чудотворни добавки, в ефекта на които, никой не е сигурен. Няма особена яснота и какво точно съдържат. Аз винаги казвам на моите пациенти, че един възрастен човек с пълноценна диета може да си набави всичко, от което има нужда организмът му. И добавките би трябвало да се приемат от хора, при които има установен някакъв вид дефицит. Тук говорим за здравите хора. Иначе, за пациентите, които имат хронични заболявания има добавки, които помагат за техните състояния. Винаги съветвам да се консултират с лекар или диетолог, преди да се започне приема на каквато и да е добавка, както и да се следи дозировката. Защото повече не означава пополезно. Понякога при прекомерен прием на добавки, те започват да вредят. Често ги пускат на промоция - две кутии, на цената на една, четири- на цената на две и т. н. И това зарибява, но трябва да се знае, че не е добре дълго време да се приемат добавки, или да се вземат високи дози от тях.
- Според данни на Европейската асоциация за изучаване на черния дроб 25% от населението на континента има стеатоза на черния дроб - състояние, при което в чернодробните клетки се натрупват мазнини. Има ли данни в каква възраст най-често се появява подобно заболяване?
- Заболяването се среща все по-често и при малки деца и то е свързано с начина на живот на съвременния човек - липсата на физическа активност, заседналия начин на живот, начина на хранене. Всички тези фактори допринасят за развитието на метаболитен синдром, захарен диабет и съответно за омазняване на черния дроб. В САЩ например стеатозата е третата най-честа причина за трансплантация на черен дроб.
- И в България много хора страдат от омазнен черен дроб. На какво се дължи това?
- На първо място по нашите географски ширини е консумацията на алкохол. Черният дроб може да се увреди и при затлъстяване. Когато натрупаме повече килограми, самият орган се омазнява и се развива така наречената стеатоза. Тя сама по себе си може да прогресира в неалкохолен стеатохепатит, в цироза и в рак на черния дроб. Други по-специфични, но също доста често срещани причини за увреда на черния дроб са хроничните вирусни инфекции на органа - хепатит В, хепатит С, делта хепатита. Макар и рядко, черният дроб може да страда и от автоимунни заболявания, които са генетични, метаболитни и др.
- Никак не ми се искаше да говорим по темата за рака на дебелото черво, но за съжаление няма как да я избегнем. Какви са причините за увеличението на случаите и на снижаването на възрастовата граница на това заболяване?
- Колоректалният карцином е една от най-честите причини за онкологично заболяване в световен мащаб и в Европа. Той заема място в „топ 3" при онкологичните заболявания както при мъжете, така и при жените. В България средно на година се откриват около 5000 нови случая, а близо 2000 души губят живота си вследствие на тази болест. Месец март е обявен за месец за борба с колоректалния карцином и за съжаление се наблюдава увеличение на случаите в много страни, включително и в България. Причините са комплексни - свързани са с начина на живот, храненето, възрастта и навиците на пациентите. Има и друг момент. Увеличаването на случаите е свързано и с по-прецизната диагностика. Много страни имат програми за скрининг на колоректалния карцином - правят се все повече тестове за окултни кръвоизливи и хората се ориентираха, че профилактичната колоноскопия на една определена възраст е много важна и все повече пациенти търсят това изследване. И това, разбира се, води до увеличение на случаите. Но това е само една част от проблема. Днешният човек има начин на живот, различен от този в миналото. Много е важно да се знае, че трябва да се направи профилактична колоноскопия на около 45-годишна възраст. Преди препоръката беше това да се направи на около 50 години, но сега е намалена заради намаляващата възраст на засегнатите от това заболяване. В България все още няма такава програма за скрининг. За мен е изключително важно да се говори по тази тема, за да може и в България да стартира скринингова програма.
- Нали бе проведена обществена поръчка за скринингова програма за рак на дебелото черво, този скрининг различен ли е?
- Аз не говоря за тази програма. Тя е с тестове за окултни кръвоизливи, които не могат да кажат дали пациента има рак, или няма. Те засичат кръв в изпражненията, която може да се дължи на много други фактори - дори при едни обикновени хемороиди има подобни следи. За нас тези тестове са просто насочващо помощно средство, което може да ни насочи да се направи колоноскопия. Колоноскопията е основното изследване, което открива рака. Тези тестове са много неспецифични. Аз говоря за скрининг с колоноскопия на всички, които навършват определена възраст. Това е истинският скрининг.
- Не разбирам защо не се провежда такъв скрининг.
- Защото в България не е задвижена такава програма. Може би няма средства за такава програма, не зная.
- Колко струва една колоноскопия?
- Колоноскопията не е скъпо изследване. Провежда се по здравна каса с клинична пътека, при която пациентите се възползват от осигуряването, което имат. Понякога има доплащане, което е минимално.
- Ако няма направление и пациентът трябва сам да заплати изследването, колко струва то?
- Цената е различна в различни болници. Средно около 200 евро е колоноскопията.
Нашият гост
Д-Р КРАСЕН ИВАНОВ е специалист гастроентеролог в София с над 11 години медицински опит. Извършва гастроентерологични прегледи и лечение на заболявания на стомашно-чревния тракт, черен дроб, панкреас. През 2016 г. въвежда за първи път в България иновативна процедура за дренаж на асцитна течност при онкологично болни пациенти с малигнен асцит. Интересите му са в областта на хепатология, асцити, перитонеални портове за дренаж. Към момента е част и от екипа на отделението по гастроентерология в УМБАЛ „Св. Екатерина".

Труд  стр. 2
Стандартната мамография може да помогне не само за откриване на рак на гърдата, но и за оценка на риска от сърдечносъдови заболявания, показва ново изследване. Чрез използване на изкуствен интелект учените са успели да открият опасни калциеви натрупвания в кръвоносните съдове, които са свързани с повишен риск от инфаркт, инсулт и сърдечна недостатъчност. Екип от учени анализира повече от 123 000 мамографии на жени без предишна диагноза за сърдечносъдово заболяване. Специално разработена система с изкуствен интелект измерва степента на калцификация и втвърдяване на артериите. Резултатите показват, че жените с изразени калциеви отлагания имат два до три пъти по-висок риск от сериозни сърдечни инциденти. Това се наблюдава дори при жени под 50 години, които обикновено се смятат за нискорискова група. Изводът остава валиден дори след отчитане на други фактори като диабет и тютюнопушене.
Резултатите са публикувани в списанието „Юръпиън харт джърнъл" на Европейското кардиологично дружество. Специалистите отбелязват, че сърдечно-съдовите заболявания често остават недиагностицирани и недолекувани при жените.

Деян ДЯНКОВ
Телеграф  стр. 4-5
Два медицински хеликоптера събират прах в складове, вместо да превозват болни и пострадали, а причината е, че държавата ги е купила, но няма изградени хангари за тях.
Това научи „Телеграф“ на фона на скандалния случай от миналата събота, когато въздушна линейка пристигна при колабирал в планината мъж час и петдесет минути след подаването на сигнала само за да бъде констатирана смъртта на планинаря.
Бавно
Както „Телеграф“ съобщи, според Планинската спасителна служба сигналът бил подаден от тях към тел. 112 в 13,10 ч. в събота с настояване за изпращане на спешна помощ по въздух. В 13,24 ч. спасители, пристигнали с моторна шейна на място, изпращат точни географски координати. В 13,38 ч. в звеното за спешна помощ по въздух е взето решение да се изпрати линейка. Хеликоптерът обаче излита чак в 14,18 ч. Машината каца в 14,50 ч., твърде късно, за да се направи нещо. От здравното ведомство коментираха за „Телеграф“, че медиците са били готови за полет още на шестата минута. Оказало се обаче, че координатите са сгрешени и било загубено допълнително време в уточняването им. От ПСС категорично отрекоха да са давали грешни координати. Получило се обаче дори и допълнително забавяне -точно когато хеликоптерът бил готов за излитане, затворили летището в София заради сигнал за засечен дрон. Припомняме, че в понеделник шефът на СДВР Любомир Николов потвърди за сигнала, но посочи, че проверка на място не е установила наличието на дрон.
Случаят предизвика мнозина експерти в областта на спешната помощ, авиацията и спасителната дейност да алармират за сериозни организационни проблеми в системата на въздушните линейки у нас.
Проблеми
Пред „Телеграф“ трима независими източници заявиха, че съгласно Плана за възстановяване и устойчивост, по който се финансира закупуването на хеликоптерите, България е длъжна да изгради и специални оперативни бази за тях. Става дума за над 160 млн. евро. Към този момент обаче такива няма, а по тази причина един чисто нов закупен хеликоптер стои на склад в Долна Митрополия, а друг е на склад в завода производител в Италия, тъй като у нас няма място за него. „Хеликоптерът е произведен и готов за доставка от ноември 2025 г. У нас обаче липсва подходяща инфраструктура за съхранение и базиране на машините. Няма къде новите хеликоптери да бъдат разположени, което може да доведе и до отлагане на следващите доставки до общо осем машини“, коментира за „Телеграф“ шефът на Асоциацията на българската авиационна индустрия (АБАИ) Тодор Иванджиков. „Към настоящия момент строителството на нито една от шестте оперативни бази не е започнало, а хеликоптерите ползват бази в София и Сливен, временно предоставени от други институции. Липсата на започнало строителство на планираните шест бази е сериозен проблем, тъй като без изградена специализирана инфраструктура не може да се развие пълноценна национална система за въздушна спешна медицинска помощ“, допълни Иванджиков. Според него съществува реален риск България да трябва да връща пари на Европейския съюз по ПВУ, ако базите не бъдат изградени до месец юни 2026 г., а те дори не са започнати.
Администрация
Дружеството „България Хели Мед сървисиз“, което стопанисва цялата система за спешна помощ по въздуха, има и кадрови проблеми. Според бившия началник на звеното Димчо Добрев в него са назначени над 110 служители, но половината са административен персонал. „Наемат се и пилоти без опит, някои от тях буквално от селскостопанската авиация. Това личи по редицата инциденти, които се случиха през последната година. Имаше технически проблем и аварийно кацане заради маслото на едната машина, имаше принудително кацане заради липса на гориво, имаше пренощуване на хеликоптер извън оперативна база, имаше прелитане в забранена зона на военна база. Не се е стигало до големи бели, но в авиацията няма малки нарушения. Всички са ключови и отклонения не може да се допускат. Това са реални рискове за безопасността“, коментира Добрев. Той информира и че заради липса на подготвени пилоти и бази хеликоптерите все още не могат да летят нощем.
Фактори
„Нещата, които се случват, изглеждат повлияни от политически и административни фактори, а не изцяло от оперативната логика на авиационната дейност. Това се проявява в забавени управленски решения и разширяване на административната структура без съответстващо развитие на реалната оперативна дейност“, коментира Иванджиков. От транспортното министерство казаха за „Телеграф“, че разполагат с необходимия организационен и експлоатационен капацитет за нормална работа. Същевременно по информация на ведомството в момента от 112 души в дружеството 14 са лицензирани инженери, 7 авиационни механици, а 13 - лицензирани пилоти. До средата на годината се очаква наемането и обучаването на още 10 пилоти.
***
При 6000 катастрофи не литнали до нито една
Според експертите сериозен проблем във въздушната ни помощ по въздух е това, че тя почти не се използва за първични мисии - полети директно до мястото на инцидента, а се употребява предимно за превоз на болни между болници. „Но това не е основната функция на системата. Първичните полети са ключовото“, обясни Иванджиков. „Трябва бързо изграждане на шестте бази, по-ефективно използване на наличните хеликоптери, увеличаване на тренировъчните и реалните мисии и реална интеграция със системата за спешна медицинска помощ, така че хеликоптерите да се използват активно и при първични спешни случаи“, каза още шефът на АБАИ.
За „Телеграф“ шефът на ПСС Емил Нешев потвърди, че линейките са имали само 21 първични мисии през 2025 г., всичките инициирани от планинските спасители. „При над 6000 пътнотранспортни произшествия през 2025 г. хеликоптерите не са летели до нито една. Да не говорим за производствени аварии, бедствия, инфаркти и инсулти по малки населени места или извън населени места“, допълни Димчо Добрев.

[bookmark: _Toc224197839]Спешна помощ от некадърността
Людмил ХРИСТОВ
Телеграф  стр. 8
Два медицински хеликоптера събират прах в складове, вместо да превозват болни и пострадали, а причината е, че държавата ги е купила, но няма изградени хангари за тях (виж стр. 4-5).
Парадоксалната ситуация с въздушните линейки е поредният повод да наведем глава и да се засрамим, че като държава не преставаме да чупим рекорди по некадърност. От фактите, които се разкриват, става очевидно, че имаме нужда от спешна помощ и по въздух, и по суша, и по море от този бич, с който от десетилетия се самобичуваме. Въпросът е, че няма кой да дойде и да ни отърве от собствените ни пороци, заради които даже чужди пари не можем да харчим.
Ясно, е че сред нас обаче са най-големите специалисти по краденето и твърде често се случва именно те да ни управляват. Как може нещо, с което се спасяват човешки животи, да стои опаковано в някакъв склад или дори да плащаме на производителя да ни го съхранява, защото няма къде да го приберем? Тези, които носят отговорност за ситуацията, трябва най-малкото да бъдат уволнени и да им се забрани да заемат каквито и да е постове в държавната администрация. Ако вината за парадоксалното положение не е на конкретни експерти от Министерството на транспорта или от други институции, санкциите трябва да се движат нагоре по веригата до всички политически представители, които не могат да намерят решения, с които да дадат полза на обществото, а търсят само лични облаги.
Сега се оказва, че не само няма да имаме достатъчно въздушни линейки, но може да се наложи и да връщаме парите, с които сме ги закупили, ако не се изпълни задължението за построяване на базите. Скандално е най-мекото определение за ситуацията. Единственият изход, който може да се предложи, е наистина всички да започнем повече да мислим, когато избираме тези, които ни управляват. При положение че не виждаме достойни за това доверие, нека просто съвестно си вършим работата, каквато и да е тя. Иначе и децата, и внуците, и правнуците ще тънат в това миризливо блато, в което потъват стойностните хора, а върху тях стъпват некадърници.

[bookmark: _Hlk224196156][bookmark: _Toc224197840]Избраха нов председател на Надзорния съвет на НЗОК
Дума  стр. 4
Станимир Михайлов е назначен за председател на НЗОК от Министерския съвет. За представители на държавата в съвета са определени още Владимир Афенлиев - заместник-министър на здравеопазването, Мария Беломорова - директор на дирекция „Бюджет и финанси“ в M3, и Милена Кръстанова - изпълнителен директор на Националната агенция за приходите. Правителството също така актуализира състава на Надзорния съвет на Националния осигурителен институт (НОИ), като освободи Борислав Гуцанов и Катя Паракозова. Нови членове са Хасан Адемов - министър на труда и социалната политика, и проф. Антония Димова-Йорданова, заместник-министър на здравеопазването. По закон Надзорният съвет включва по един представител на всяка от национално представителните организации на работодателите и синдикатите и равен на тях брой членове, назначени от правителството, един от които задължително е заместник изпълнителен директор на НАП.

[bookmark: _Toc224197841]Създадоха изкуствена роговица от рибени люспи
Дума  стр. 8Испански учени по тъканно инженерство в Университета на Гранада и Института за биосанитарни изследвания са разработили изкуствена роговица от рибени люспи. Тя вече е показала обещаващи резултати в лаборатория и при опити с животни.
Изследователите са успели да трансформират люспите на някои от най-разпространените риби като шаран в биоматериал, който да замести роговицата, когато тя е увредена. Новият материал отговаря на три изисквания: прозрачен е, устойчив е, защото издържа на натоварванията на окото, и е биосъвместим, което означава, че тялото не го отхвърля. Засега имплантите са доказали своята ефективност при възстановяването на очната структура при животните. Освен това те превръщат във високотехнологичен ресурс отпадъчен продукт от риболовната и хранително-вкусовата промишленост.
Роговицата на човешките очи няма кръвоносни съдове и почти няма капацитет за възстановяване. Основното решение към момента е трансплантация от починал донор.

[bookmark: _Toc224197842]Безплатни прегледи за гръбначни заболявания в УМБАЛ „Св. Георги“
Дума  стр. 4
Безплатни прегледи за гръбначни заболявания ще се проведат от 16 до 20 март в УМБАЛ „ Свети Георги “ в Пловдив като част от кампанията „Здраве за всички“. Консултациите са за пациенти с болка във врата, гърба или кръста, изтръпване, слабост в крайниците, нарушения в походката, дискова херния, спинална стеноза или други структурни проблеми. Подходящи са и за второ мнение при оперативно лечение. Клиниката прилага минимално инвазивни методи и разполага със специализирана апаратура за сложни операции на гръбначния стълб. Прегледите са от 9 до 12 ч. в База 1 на болницата, бул. „Пещерско шосе“ 66. Предварително записване на 032 602 339 и 0882 27 07 32 в делнични дни от 9 до 14 ч.

[bookmark: _Toc224197843]Детското отделение на МБАЛ-Средец ще получи мобилен рентген и ново оборудване
Дума  стр. 4
Община Средец ще осигури мобилен рентген тип „Кугел“ за детското отделение на местната болница за бърза и безопасна диагностика с минимално радиационно натоварване и комфорт за децата. Апаратурата ще бъде закупена по проект „Нов модел на интегрирана здравна грижа за деца в Югоизточния регион" (Програма „Развитие на регионите" 2021-2027 г.) за над 212 000 евро. Проектът включва доставка на още медицински уреди, ремонт на детското отделение, обособяване на детски кът и санитарни възли. Инициативата обхваща 18 общини и цели създаване на интегрирана педиатрична система, включително специализирана детска болница в Бургас.

[bookmark: _Toc224197844]Училище за бъдещи родители отваря болницата в Севлиево
Дума  стр. 4
На 7 април в Акушеро-гинекологичното отделение на МБАЛ „Д-р Стойчо Христов“ в Севлиево започва инициативата „Училище за бъдещи родители“. От края на януари отделението работи на пълни обороти с ръководител д-р Жаклин Апиосян, специализирана в съвременно неинвазивно лечение на АГ-заболявания. Първите 10 двойки, които се включат в инициативата, ще получат специални подаръци и изненади. Училището ще отвори врати от 14 ч. на втория етаж на болницата. За информация: 0895 521 134.
Инициативата е предназначена за бременни във всички триместри, както и за двойки, планиращи бременност. Програмата включва лекции и презентации от акушер-гинеколози, педиатри, психолози и диетолози, инструктори по йога за бременни, както и практически занимания - масаж, дихателни упражнения, поставяне на бебе в кошче, кърмене и др. Предвидени са също онлайн видео материали и интерактивни уебинари, с цел подпомагане на здравословната бременност и успешното посрещане на новороденото.

НАЦИОНАЛНИ ТЕЛЕВИЗИИ

[bookmark: _Hlk224110839][bookmark: _Toc224197845]Д-р Благомир Здравков за напускащия екип в Педиатричната болница в София: Свободните щатни бройки вече са запълнени
БНТ, Денят започва   

Свободните щатни бройки, освободени от 17 души от отделението по пулмология в Педиатричната болница „Иван Митев“ в София, вече са запълнени с нови специалисти. Това каза в "Денят започва" д-р Любомир Здравков, досегашен директор на болницата и бъдещ ръководител на новата детска болница в Бургас. Той коментира причините за напускането на част от екипа си и изрази разочарование от политическите и административни пречки за националната детска болница.
Д-р Здравков започна с оценка на проекта за бургаската детска болница.
„Рано е за честито, защото е най-добрият проект в страната, който аз познавам, касаещ комплексната педиатрична помощ.“
По въпроса за оставката му от столичната болница и причините за нея, той заяви, че причината е административен натиск.
„В един момент и аз и болницата бяхме подложени под огромен административен натиск от тогавашното ръководство на министерството. Той се изразяваше в абсолютна липса на диалог, в отказ на финансиране на приоритетни проекти за болницата, от проверки с повод и без повод, които в крайна сметка започнаха да спъват работата на болницата.“
Относно колегите, които напускат — 17 души от отделението по пулмология, той обясни, че им е дадена възможност да останат, но те са отказали. Д-р Здравков коментира мотивите на напускащите и конфликта около конкурс за доцент:
„Всичко, което тези хора са поискали от мен като заплащане, апаратура, те са го получили. Всъщност големият проблем възникна след един конкурс за доцент, когато една от тези колеги се яви на конкурса, за съжаление тя получи негативни становища от научното жури и след този конкурс се поизостри отношението ѝ и на колегите към останалите колеги в болницата.“
По повод обвинения в налагане на финансови наказания, д-р Здравков уточни, че такива не е налагал.
„Тези хора получават високи за държавните болници заплати. Те получават между 4-5-6 хиляди лева лекарите със специалност. За лекарите специализанти лично аз съм осигурил стипендии от МЗ в размер на 4129 евро.“
Той потвърди, че дисциплинарни санкции са имали място само при нарушение на правилата за пушене.
„Има санкции дисциплинарни. За това, че пушиха в лекарския кабинет, в манипулационната, и по тази причина щатният титуляр на клиниката беше заменен с временно изпълняващ.“
Относно бъдещето на екипа и възможността да преминат в други болници, той заяви:
„Първоначално те така ми заявиха, но се оказа, че когато колегите от "Пирогов" са разбрали тенденцията, те излязоха на един протест, написаха декларация до тяхното ръководство и категорично се възпротивиха този екип да отиде там. Впоследствие, доколкото имам информации, от други болници също са получили откази.“
Междувременно свободните щатни бройки, освободени от напускащите лекари, вече са запълнени с нови специалисти, обясни д-р Здравков.
Д-р Здравков подчерта личното си удовлетворение от екипа, който оставя в София.
„Аз оставям един страхотен екип в тази болница, който съм надградил, разширил и за който съм положил максимални усилия да се утвърдят първо като специалисти, което резултатите им в лечението на децата показват, и в кариерно отношение тези, които са заслужили, считам, че също са заели подобаващите места.“
За мотивацията да премине в Бургас той посочи:
„Един от мотивите за решението ми е, че ние се изморихме да слушаме и да работим за националната детска болница, а всъщност всеки път, когато теглим чертата и трябва да видим какво е направено, то е едно голямо нищо. Бургас даде добрия пример, че може да има една такава модерна детска болница.“

НАЦИОНАЛНИ РАДИА

БНР
България е сред страните, в които през последното десетилетие се наблюдава увеличаване на смъртността от онкологични заболявания, докато в повечето държави от Европейския съюз тази тенденция е обратната. Това заяви служебният министър на здравеопазването доц. Михайил Околийски по време на мащабен международен форум у нас за изграждането на Националния хъб на Мисията срещу рака в България.
Министърът на здравеопазването Михайил Околийски подчерта нуждата от възстановяване на Националния раков регистър и по-силна превенция.
По думите му причините са комплексни, но сред основните фактори е липсата на достатъчно здравна култура и образование.
"България е една от страните, в които през последните 10 години се наблюдава увеличаване на смъртността от ракови заболявания, за разлика от целия Европейски съюз, където тя значително намалява", посочи доц. Околийски.
Той подчерта, че в страната грижата за онкологичните заболявания е концентрирана основно в клиничния сектор, докато превенцията и профилактиката остават недостатъчно развити.
"Най-ефективните действия по превенция и профилактика са маргинални“, каза още министърът на здравеопазването.
От Министерството на здравеопазването заявяват готовност да работят активно с различни институции и организации за изпълнение на Националния план за борба с рака. Според доц. Околийски, въпреки наличието на европейско и национално финансиране, все още липсва ефективен механизъм за оценка на резултатите.
"Ние сме твърдо решени да направим така, че България най-накрая да има истински скрининг, а не само формално съществуващи програми", заяви той.
Министърът на здраеопазването обърна внимание и на проблемите в проследяването на пациентите след лечение. По думите му страната разполага с добри специалисти, модерна диагностика и съвременни терапии, но липсва достатъчно ефективна система за наблюдение на пациентите след интервенция.
"След като се направи интервенцията, няма добро проследяване на случаите, както например в Италия, където продължителността на ремисията и средната продължителност на живота са по-високи", посочи доц. Околийски.
Сред основните приоритети на здравното министерство е и възстановяването на Националния раков регистър – система, която събира и анализира информация за всички случаи на онкологични заболявания в страната.
"Регистърът е чувствителният механизъм, в който трябва да влизат всички данни за заболяванията, така че те да могат да бъдат проследявани и да се намира най-добрата подкрепа за пациентите", обясни той.
Планира се системата да бъде интегрирана в Националната здравноинформационна система, което ще позволи по-добро проследяване на случаите и по-ефективно планиране на здравните политики.
Здравният министър подчерта, че борбата с рака изисква координирани действия между различни институции – включително образователната система, която има ключова роля в изграждането на здравна култура.
Според него съществува потенциал България постепенно да излезе от негативната статистика в Европа, ако се приложат ефективни мерки за превенция, ранна диагностика и проследяване на пациентите.
"Има много работа за вършене, но сме решени да работим заедно с партньорите си, за да постигнем реални резултати", подчерта -министър Околийски. 

ИНТЕРНЕТ ИЗДАНИЯ

[bookmark: _Toc224197847]Официално: Станимир Михайлов оглавява Надзора на НЗОК
Zdrave.net, 11.03.2026 
Министерският съвет прие решение за промяна на представителите на държавата в Надзорния съвет на Националната здравноосигурителна каса, съобщават от правителствената пресслужба.
За представители на държавата са определени Станимир Михайлов – заместник-министър на финансите, Владимир Афенлиев – заместник-министър на здравеопазването, Мария Беломорова, която е директор на дирекция „Бюджет и финанси“ в Министерството на здравеопазването, и Милена Кръстанова – изпълнителен директор на Националната агенция за приходите.
Както вече Zdrave.net писа, за председател на Надзорния съвет на НЗОК е определен Станимир Михайлов.
В състава на Надзорния съвет на Националния осигурителен институт пък влизат проф. Антония Димова-Йорданова, д.м., заместник-министър на здравеопазването, както и служебният социален министър д-р Хасан Адемов.
Те заемат постовете, от които са освободени досегашният социален министър Борислав Гуцанов и Катя Паракозова. 

[bookmark: _Toc224197848]Бивш шеф на НЗОК оглави Надзора
Станимир Михайлов, който в момента е служебен зам.-финансов министър, се връща за трети път в касата
Skener.news - 11.03.2026
Бившият управител на НЗОК Станимир Михайлов се връща за трити път в касата, но като председател на Надзорния съвет. Това реши служебният кабинет на днешното правителствето заседание. Михайлов, който в момента зам.-министър на финансите, за което Скенер.нюз пръв съобщи, влиза в Надзора като представител на държавата. Припомняме, Михайлов оглави фонда в края на юли 2023 г., през декември подаде оставка, а през април 2024 г. тя беше приета от НС, въпреки че той се отказа да напуска, за да се стигне до септември 2024 г., когато КС го върна на поста. И тогава обаче Михайлов не се задържа дълго и в началото на миналата година депутатите прекратиха правомощията му като управител на НЗОК.
Кой е Станимир Михайлов
Станимир Михайлов е завършил висше образование с образователна степен „Магистър” и с призната квалификация „Икономист”. Има над 15 години стаж в банковата система. От 2002 до 2005 г. е ръководител на Службата по търговско-икономически въпроси към посолството на България в Лисабон, Португалия. Съучредител и член на Българо-Португалската търговска Камара. От 2005 до 2010 г. е последователно прокурист, икономически директор и изпълнителен директор в „Токуда банк“. По това време с банката е свързан Румен Сербезов – министър на Тодор Живков, посланик в Япония по комунистическо време и сътрудник на Първо главно управление на ДС. След „Токуда“ до октомври 2012 г. Михайлов е изпълнителен директор на „Инвестбанк“ на Петя Славова.
Опитът му в здравното осигуряване, преди от ПП-ДБ да го номинират за шеф на касата, бе свързан с „Токуда здравноосигурителен фонд“, „ЗОК България здраве“. От февруари 2022 г. е председател на Съвета на директорите на УМБАЛ „Лозенец“ като независим член. В бившата Правителствена болница е назначен от тогавашния здравен министър проф. Асена Сербезова.
Другите в Надзора на касата
Другите членове на Надзорния съвет на НЗОК са Владимир Афенлиев – заместник-министър на здравеопазването, Мария Беломорова, която е директор на дирекция „Бюджет и финанси“ в Министерството на здравеопазването и Милена Кръстанова – изпълнителен директор на НАП. И тримата, също като Михайлов, ще представляват държавата.

[bookmark: _Toc224197849]Прави се опит за подмяна на медицинските сестри
Clinica.bg, 12-03-2026
Тази седмица стана ясно, че стандартът на МЗ по „Здравни грижи" се обжалва от НСЧБ. Проблем ли е това, защо този документ се превърна в обект на атаки, какво ще се случи, ако няма правила в болниците, попитахме Петя Недкова. Тя е председател на Националния съвет по качество на БАПЗГ.
- Г-жо Недкова, НСЧБ атакува стандарта по здравни грижи в съда, проблем ли е това според вас?
- Да, това е огромен проблем за здравеопазването ни. МЗ издава и актуализира наредби за медицински стандарти по всички медицински специалности, но в тях не са регламентирани в пълнота професионалните дейности на специалистите по здравни грижи. Именно затова беше създаден така необходимият медицински стандарт по здравни грижи. Той поставя в законови рамки изискванията за обхват на професионалната дейност, квалификацията и граници на отговорност при оказването на здравни грижи. Създават се и нови регулации, каквито в годините назад имаше, но бяха напълно заличени - за брой медицински специалисти спрямо броя на пациентите. Основната цел на медицински стандарт „Здравни грижи" е да гарантира оптимални и безопасни грижи.
- С какво си обяснявате крайната реакция на частните болници? Стандартът може ли да затвори болниците, след като има 10 години гратисен период?
- Известна е безпрецедентната кадрова криза в системата на здравеопазването. Особено критична е липсата на медицински специалисти по здравни грижи – медицински сестри, акушерки, медицински лаборанти, рентгенови лаборанти, рехабилитатори. Нормативно определените изисквания за наемане на медицинските специалисти по здравни грижи и ясните регламенти за техните дейности очевидно затруднява ръководителите на лечебните заведения. Ясно е, че липсите, особено на медицински сестри, не могат да бъдат компенсирани незабавно, затова в Стандарта са предвидени етапи за възстановяване на броя им с допустими отклонения за десетгодишен период. Но през този период до възстановяването на необходимия кадрови ресурс трябва да се гарантират оптимални и безопасни грижи за населението в страната. Ако липсват ясни нормативни регламенти ще продължи разрастването на болници за активно лечение в които няма кой да работи и безконтролно ще се разрасне практиката на недопустим компромис от страна на работодателите да възлагат на помощни професии изпълнение на професионални дейности, които могат да бъдат извършвани единствено от лица, придобили медицинско образование и правоспособност.
- Защо трябва да има стандарт по здравни грижи и доколко компромисен е този стандарт, който МЗ одобри?
- Специалистите по здравните грижи, имат ключова роля, произтичаща от задачите и функциите им. Професиите на медицинските специалисти па здравни грижи са регулирани професии както в България, така и в Европа. Обучението на медицинските специалисти по здравни грижи се провежда по Единни държавни изисквания, изцяло съобразени с директивите на ЕС. На този фон практикуването на професиите значително изостава и носи риск, както за специалистите по здравни грижи, така и за пациентите. Тази ситуация е следствие на недалновидни политики в здравеопазването. Анализът на международните практики в редица европейски страни, както и в Австралия, САЩ, Канада, Израел показва, че прилагането на стандарти за регулиране на дейността на професионалистите по здравни грижи гарантира безопасността на пациентите и подобрява качеството на медицинската помощ. Дейността на професионалистите по здравни грижи е базирана на научните познания в областта на здравните грижи, организирана и подчинена на концепции, теории, рамки и модели. Медицинският стандарт по здравни грижи гарантира систематизирането на професионалните дейности, регистриране, отчитане и поеме отговорност за всяко предприето действие и оказана грижа. В основата на регулиране на качеството и безопасността на медицинската услуга е системата за стандартизация.
Настоящият медицински стандарт по здравни грижи е най-оптималният вариант за стандартизиране на дейностите спрямо кадровата обезпеченост с медицински специалисти по здравни грижи в момента.
- Може ли да има качество на медицинските грижи в болниците без в тях да има нужния персонал?
- Медицината е екипна дейност. Всеки член на екипа извършва своята професионална дейност в границите на придобитите компетентности (диплома за базова специалност, надграждащи професионални квалификации и др.) Всеки притежава специфични знания и умения, които не могат да бъдат извършвани от лица без необходимото образование. В момента се прави опит за подмяна на медицинските специалисти по здравни грижи с лица без необходимото образование. Ако медицинският стандарт по здравни грижи отпадне ще отпадне напълно и качеството на здравните грижи и съответно на медицинската помощ. Тогава, освен че лечебните заведения за болнична помощ ще се самозакрият, ще се унищожи и едно цяло съсловие с ключова роля в здравеопазването.
- Все по-често чуваме за идеи за намаляване на срока на обучението, за да се навакса кадровия дефицит, това уместно ли е?
- Както вече казах има европейска директива, която нашата страна е приела и тя е свързана както със срока, така и с часовете за обучение на медицинските сестри и акушерките. Периодично подновяваната идея за промяна на обучението трябва да бъде прекратена и да бъде оставена на висшите училища, които обучават медицински специалисти. Дискусиите по темата, провеждани от некомпетентни в областта лица, оставят усещането, че медицинските специалисти по здравни грижи не е необходимо да бъдат обучавани толкова много за дейностите, които извършват. Това пренебрежително отношение към съсловието доведе до днешната критична липса на медицински специалисти и по никакъв начин не стимулира възпроизвеждането им.
- А да се внасят сестри от други държави?
- Има законов ред за признаване на професионалните квалификации. След като бъде изпълнен сме готови да приемем всеки, който иска да работи в нашата система на здравеопазване и с нашите трудови възнаграждения.
- Какво е адекватното решение на проблема с кадровия дефицит според вас?
- БАПЗГ преди повече от десет години ясно е формулирала мерките за справяне с кадровия дефицит и за стимулиране на интереса на младите хора към медицинските професии: повишаване на обществения престиж на професиите ни чрез достойно заплащане за висококвалифицирания ни труд, добри условия на работа, предвидимо кариерно развитие чрез осигурено от работодателите и задължително продължаващо обучение и подкрепени от държавата (чрез НЗОК) автономни дейности в рамките на нашите компетентности.
- Липсата на всякакви правила и стандарти в здравеопазването до какво ще доведе?
- Яно е, че ще доведе до хаос, на ръба на който сме в момента. Опасявам се, че при толкова много и добре оборудвани лечебни заведения за болнична помощ българските пациенти ще трябва да търсят лечение извън страната, поради липса на минимални гаранции за качество.
- Какво очаквате за здравеопазването след изборите - може ли да се надяваме на нормализиране на системата и внасяне на ред в нея?
- Надяваме се здравеопазването да стане не само на думи, а и на дела държавен приоритет и да се ръководи от екип специалисти, които да имат дългосрочна визия, приета в съгласие от политическите представители в законодателната и изпълнителната власти. Очакваме разбирането, че здравето е обществено благо и трябва да бъде предотвратена неговата комерсиализация.
Очакваме преструктуриране и оптимизиране на болничните легла, разширяване на извънболничната помощ, развитие на дейностите за амбулаторни грижи, продължително лечение и всичко от което застаряващото ни българско население се нуждае. Очакваме да можем да прилагаме придобитите си знания и умения в помощ и подкрепа както на болните, така и на здравите хора, на бременните, на децата, на хората в неравностойно положение и с хронични състояния, като част от екип с лекари и други медицински специалисти.

[bookmark: _Toc224197850]Претоплят манджата с болничното преструктуриране
Clinica.bg, 12-03-2026 
Добре известната идея за болнично преструктуриране отново излиза на дневен ред. Това става ясно от проекта на Национална концепция за регионално и пространствено развитие 2026-2040 г., който публикува МРРБ за публично обсъждане тази седмица. Според създателите му той цели намаляване на териториалните дисбаланси в страната и постигане на конкурентоспособно и устойчиво развитие на всички региони с подобрен жизнен стандарт и достъп до качествени услуги за всички граждани.
В него се предлага ново райониране на страната, като сегашните 6 региона се трансформират в четири - Южен, Северен, Централен и София. Успоредно с това в проекта се дават основните насоки за развитието на всяка социално-икономическа сфера.
Така от частта за здравеопазване
става ясно, че болниците у нас през 2024 г. са били 341 и са неравномерно разположени на територията на страната. В три сегашни района – ЮИР, ЮЦР и ЮЗР, има общо 214 болници или 62.8% от общия им брой, казват експертите. И добавят, че при разделянето на страната на четири региона, в Северния ще има 79 здравни заведения, в Източния - 57, в Южния - 128, а в Столичния - 57.
Това означава, че общият брой,
който дават от МРРБ е 321 или с 20 по-малко, отколкото преди две години. Ако цифрите, които са публикувани от ведомството, са верни, това означава, че в София предстои не малка реформа в болничната сфера. Причината е, че договорните партньори на НЗОК за болнична помощ в столицата в момента са 84, от които медицински центрове и ДКЦ-та са едва 18, тоест болниците са 66. В проекта обаче броят им е 57 или с 9 по-малък.
Най-вероятно властите предвиждат
да преобразуват част от публичните болници в столицата и страната в такива за доелкуване, както от години се планира. "Болничната помощ ще се осъществява и чрез трансформиране на неефективни болнични заведения за активно лечение в такива за продължително лечение, рехабилитация или други структури, предлагащи подходящи услуги", се казва в плана на МРРБ. Оттам обаче добавят, че това ще засегне основно общинските болници в малките градове, "които и в момента се преструктурират". Според МРРБ предложенията за развитие на здравната инфраструктура са "с ясни пространствени параметри – равномерно покриване на територията на страната с обекти на здравеопазването, изграждане и реконструкция на транспортната инфраструктура, с особен акцент в планинските и труднодостъпни райони, за скъсяване на времето за достъп до здравни услуги".
В този контекст от ведомството
обясняват, че на областно ниво около 55.1% от болничните заведения са концентрирани в 9 области: София-град, Пловдив, Бургас, Варна, Стара Загора, Софийска, В. Търново, Плевен и Пазарджик. Най-ощетена е област Видин, където функционират само 2 болнични заведения. Неравномерно е и разпределението на болничните легла - в Северна България те са 29.9%, а в Южна – 70.1%. Затова "перспективите за развитие на системата са насочени към осигуряване на адекватна на демографската структура на населението здравна инфраструктура. Очаква се тя да бъде постигната чрез интегриран подход към комплексното извънболнично и болнично обслужване, за осигуряване на равен достъп до всички видове помощ – спешна, неотложна, краткосрочна и продължителна хоспитализация", се казва в проекта.
Важно значение за преодоляване на
това предизвикателство според властите отново ще е развитието на системата за спешна медицинска помощ по въздух. Към момента страната разполага с четири медицински хеликоптера, като се предвижда до 2026 г. техният брой да достигне осем, разположени в шест бази. Паралелно с това продължава изграждането на болнични хеликоптерни площадки, като се предвижда такива да бъдат изградени в 18 държавни лечебни заведения за болнична помощ. Допълващ е и приносът на съвременните технологии за бърза диагностика и дистанционно консултиране, включително в отдалечените селища, се казва още в проекта за ново райониране на страната. Срокът за обсъждане на документа е до 8 април.

Десислава Пеева 
БТА, 11.03.2026 
Заварваме много лошо наследство по отношение на скрининговите програми, няма създаден алгоритъм, по който те да бъдат проведени. Това каза служебният министър на здравеопазването доц. Михаил Околийски по време на събитие в София за създаване на Национален хъб на Мисията срещу рака в България.
В учредяването на този хъб амбицията на Министерството на здравеопазването е да канализира усилията на много колеги, национални и международни, през последните 10 години, така че да започне истински да се изпълнява Националният раков план. Той беше приет, но не е видял все още нужните действия, така че да започнат да се променят нагласите на обществото към рисковите фактори и по-добрата връзка между лечение, рехабилитация, запазване на възможно най-дълга ремисия и подобряване на здравния резултат, допълни служебният министър. По думите му България е една от двете страни в ЕС, в които през последните 10 г. има увеличаване на смъртността от ракови забояввания, а в останалите държави от ЕС тя намалява. Това се дължи на много фактори – липса на всякаква здравна култура и образование сред младите и възрастните хора, които продължават да водят изключително нездравословен начин на живот.
Грижите за пациентите са съсредоточени в клиничния сектор, а дейностите по превенция и профилактика са останали на заден план, каза още Околийски. Амбицията ни е Министерството на здравеопазването да бъде партньор на всички организации в имплементацията на Националния раков план. Твърдо сме решени скрининговите програми да заработят и в България да има истински скрининг, заяви доц. Околийски. По думите му в страната ни има много добри лекари, много добра диагностика и терапии, платени от Националната здравноосигурителна каса и Министерството на здравеопазването, но, след като се направи интервенцията, няма добро проследяване на пациентите, каза служебният здравен министър и даде за пример Италия, където средната ремисия и средната продължителност на живота е много по-дълга за пациентите с онкологични заболявания в сравнение със същите показатели за България.
Една от първите ни амбиции е да инвестираме усилия в Националния раков регистър, който е чувствителният механизъм, където да влизат периодите на лекуване и информация за пациентите, за да може да се намери най-добрата подкрепа, рехабилитация и грижа за всеки човек, каза още доц. Околийски.
Важен е и мултисекторният подход, в който има и други ключови играчи, каза още служебният министър и посочи Министерството на образованието и науката. По думите на Околийски през образователни програми могат да се постигнат много добри резултати. В Националната здравна стратегия има заложени редица кореспондиращи един с друг клонове за работа в сферата на онкологичната помощ, но проблемът е, че няма мониторинг по тази стратегия. Околийски изрази надежда, че чрез мерките и създаването на система за истински ефективен скрининг България ще започне да излиза от негативната статистика. Този хъб виждам като един от ключовите стълбове, координационно звено, което може да споделя добрите практики, които европейската ракова организация има, каза още служебният министър. 
По-късно се предвижда подписване на Меморандум за синергия и сътрудничество „Един подпис, една мисия, едно бъдеще“ и символично активиране на Националния хъб на Мисията срещу рака в България.
Събитието е организирано от Съвместната онкологична национална мрежа и инициативата ECHoS - общоевропейска платформа, обединяваща над 60 водещи организации от повече от 30 държави. 

Медицинският факултет на Софийския университет (СУ) се управлява от избрани незаконно декан и членове на Факултетния съвет. Това се разбира от протокол с решения на Контролния съвет на висшето училище за последното общо събрание на факултета, взети на 17 февруари 2026 г. "Дневник" получи неофициално копие от документа, а отделът за връзки с обществеността на СУ потвърди съдържанието му в отговор на запитване от медията.
Решението срещу избора на доц. д-р Десислава Лазарова за декан на 24 ноември 2025 г. не е прецедент за факултета. Тя наследи навършилия възраст за пенсиониране проф. д-р Любомир Спасов. Избирането му за декан за трети мандат през 2023 г. също беше обявено за незаконно от Контролния съвет.
Казусът поставя под въпрос валидността на подписаните от края на ноември досега документи (включително дипломи) от ръководството и на взетите от него решения, коментира юрист пред "Дневник".
Вземането на решение от Контролния съвет, ръководен от преподавателя по конституционно право и бивш председател на Народното събрание доц. Наталия Киселова, съвпада по време с текущи процедури по акредитация на обучението по медицина в България. Те обхващат всички университети, които го предлагат. Очаква се Акредитационният съвет да заседава идната седмица.
Дали констатацията за липса на легитимност на ръководството на факултета би могла да повлияе на акредитационната оценка, която Националната агенция за оценяване и акредитация (НАОА) към Министерския съвет ще постави за обучението по медицина в СУ, тепърва ще се изясни.
Ако университет получи отрицателна оценка при програмна акредитация, това означава, че обучението в съответните специалности е в разрез с държавните стандарти. Той трябва да прекрати приема на кандидат-студенти и да прехвърли вече действащите си студенти в акредитирани програми.
Освен пред контролния съвет, законосъобразността на проведеното Общо събрание от Медицинския факултет беше оспорена и пред съда. На 12 януари 2026 г. Административният съд в София-град излезе с определение. От него се разбира, решенията на Общото събрание на факултета не подлежат на съдебен контрол заради пропуск в Закона за висшето образование. Според нормативния акт на съдебен контрол подлежат единствено органите на управление на университета. Те са Общото събрание - но на университета, а не на факултет, Ректорът и Академичният съвет.
Определението на съда се обжалва и се очаква произнасянето на Върховния административен съд.
Ябълката на раздора
Защо общото събрание на Медицинския факултет на СУ от 24 ноември 2025 г. е обявено от Контролния съвет за незаконосъобразно? То се провежда, след като участие в него е отказано на шестима преподаватели. Те са опозиционно настроени към ръководството на факултета в лицето на декана проф. д-р Любомир Спасов.
Пред "Дневник" тогава двама от тях разказаха, че са имали намерение да издигнат друга кандидатура за декан, а не да подкрепят предложената и в крайна сметка одобрената на мястото на навършилия възраст за пенсиониране проф. Спасов - на дотогавашния зам.-декан доц. д-р Десислава Лазарова. И не са били допуснати до залата.
Аргумент за спирането им е било твърдение, че "ни няма в списъците" (т.е., че не са преподаватели във факултета, че нямат валидни трудови договори - бел. авт.) - разясни доц. д-р Йорданка Узунова. Колегите ѝ са искали да предложат именно нея за декан.
За да докажат противното, шестимата са носили трудовите си договори и документ с подписа на ректора проф. Георги Вълчев, потвърждаващ трудово-правните им отношения. Но на входа са им казали, че договорите им не са легитимни въпреки подписите под тях на ректора, като техен работодател, на юрист, на главен счетоводител и др. Казали им и че имената им не са вписани в Регистъра на академичния състав в Република България, т.е. не са преподаватели.
Законосъобразността на договорите оспорва проф. Спасов, но съдът потвърждава, че те са валидни, сключени според всички правила и законови изисквания. Вследствие конфликта и отстраняването им, преподавателите обжалват законосъобразността на проведеното Общо събрание пред Контролния съвет и пред съда.
Решенията на Контролния съвет
Контролният съвет заседава на 17 февруари по дневен ред с шест точки. Пет от тях се отнасят до Общото събрание на Медицинския факултет от 24 ноември. Докладва ги доц. Киселова в сътрудничество с нейни колеги - преподаватели от различни факултети и членове на Контролния съвет.
След обсъжданията гласуването е единодушно. Шестчленният Контролен съвет решава да уведоми оспорилите проведеното Общо събрание преподаватели, че той препоръчва да бъде проведено ново, съобразно членовете му към юни 2023 г. Тоест в състава му да бъдат включени и те.
Контролният съвет разглежда и доклад и документация, получени от председателя на Общото събрание проф. Геновева Златева, и отговор от началника на отдел "Човешки ресурси" с информация за назначените на трудов договор в СУ преподаватели в Медицинския факултет. След обсъждането им Контролният съвет гласува, че "не приема за законосъобразно свиканото и проведено Общо събрание на Медицинския факултет на 24.11.2024 г." и че "не приема за законосъобразни проведените избори за органи на Медицинския факултет (като структурно звено на Университета)".
Какво следва
По закон ректорът проф. Георги Вълчев следва на назначи временно изпълняващ длъжността декан на факултета и членове на Факултетния съвет. Избраните в разрез със закона трябва да освободят постовете. Сред тях като член на съвета е и проф. Спасов.
Служебното ръководство на факултета може да управлява три месеца. В този период трябва да организира провеждането на отчетно-изборно Общо събрание, което да избере нови декан и членове на Факултетния съвет.
"Дневник" се обърна към СУ с въпроси за последствията от решенията на Контролния съвет и евентуалното назначаване на служебен декан на Медицинския факултет.
"Предстои среща на ректорското ръководство с Контролния съвет и ръководството на Медицинския факултет, на която да бъдат уточнени предстоящите процедури във връзка с решението на Контролния съвет", отговориха оттам.

Dnevnik.bg, 11.03.2026
Директорът на столичната детска болница "Проф. Иван Митев" д-р Благомир Здравков отрича да е налагал финансови наказания на напуснал екип от 17 лекари, медицински сестри и санитари.
Пред БНТ той заяви, че им е била дадена възможност да останат в болницата, но те категорично са отказали. Преди дни вече бившият началник на Клиниката по пулмология Наталия Габровска написа във "Фейсбук", че причините за оставката на екипа е липсата на възможност за развитие на младите, финансовите наказания, "наличието на сериозен дефицит на доброта и емпатия". Здравков, който вчера бе избран за управител на детската болница в Бургас, заяви, че клиниката в София нито е преустановила, нито е ограничила приема, като вече са запълнени щатните бройки за лекари, преговаря се с детски пулмолози, но все пак остават вратите си отворени за напусналите специализанти.
Здравков каза, че напусналият екип от трима лекари с две специалности (педиатрия и детска пулмология), четирима специализанти по детска пулмология, седем медицински сестри и трима санитари е създаден от него. Той разказва, че когато през 2021 г. е поел поста на директор, е съществувала Клиника пулмология, но не е имало нито един пулмолог, тогава поканил екипа. "Всичко, което са поискали от мен, са го получили", каза той.
"Всъщност големият проблем възникна след един конкурс за доцент, когато една от тези колежки се яви на конкурса, за съжаление, тя получи негативни становища от научното жури и след този конкурс се поизостри отношението ѝ, както и на колегите, към останалите в болницата", каза Здравков.
По повод обвиненията във финансови наказания той заяви, че такива не е налагал. "Тези хора получаваха високи за държавните болници заплати - между 4-5-6 хил. лв. за лекарите със специалност. За лекарите специализанти лично аз съм осигурил стипендии от Министерството на здравеопазването в размер на 4129 евро. Към заплатите си за конкретни периоди специализиращите лекари са получавали и тази стипендия", допълни той.
	По думите му са им налагани дисциплинарни санкции заради пушене в лекарски кабинет и манипулационна, като поради тази причина титулярният ръководител на клиниката е сменен с временно изпълняващ.


Той разказва още, че екипът е възнамерявал да се премести в "Пирогов", но лекарите там категорично се възпротивили. "Впоследствие, доколкото имам информации, от други болници също са получили откази", каза директорът на столичната детска болница.
"За 5-те години работа на този екип в болницата към мен те не са подали един сигнал за неколегиално отношение. 5 г., докато си взимал голямата заплата и си ползвал позицията си, не си имал проблем, но в един момент, когато пред министъра заявяваш, че за целия ви екип наддават 2 частни болници, излизайки от държавната педиатрия, трябва да я оплюеш. И моят въпрос е съвсем логичен - има ли някой пряк мотив да се оплюят две държавни структури, защото от цялата одисея се разбира, че вината е само в мен и колегата от "Пирогов", че не иска да ги вземе", коментира Здравков.
Детската болница в Бургас
На 10 февруари се разбра, че той е подал оставка от директорския пост. След встъпването на служебния кабинет "Гюров" обаче оглавилият ведомството Михаил Околийски отхвърли оставката му и Благомир Здравков остана начело на болницата.
Сега обаче той е избран за управител на детската болница в Бургас. "Този проект е нов за страната и ще привлече хора, отдадени на каузата и решили да се посветят точно на педиатричната медицина", каза Здравков. Според него това е най-смислената инвестиция в инфраструктура в здравеопазването от много години насам. Победителят в конкурса подчерта, че винаги е бил човек, който търси комуникации със структури и звена, гледащи в една посока.

Clinica.bg, 11-03-2026 
Пълен финансов отчет, но не само с доклад, а и с документи да представи ръководството на следващото заседание на Комисията по здравеопазване и социални дейности в Столичния общински съвет, решиха нейните членове днес.
До това искане те стигнаха след твърдение на лекари, че изплащането на заплатите в лечебното заведение са забавени. 
Председателят на комисията Ваня Григорова
предложи да бъдат представени още договорите за ремонти в болницата, както и тези за взема апаратура под наем, сключени в последните шест месеца, за да се прецени дали средствата са изразходвани разумно и защо възнагражденията на персонала са забавени. 
Комисията разгледа и доклад за критичното
състояние на болницата за долекуване в Бухово, чиято сграда е от 50-те години, лабораторията е в мизерна постойка в двора, а условията са крайно критични. В общинското лечебно заведение се настаняват за лечение предимно клошари, някои от които са се социализирали и върнали към нормален начин на живот. 
От петима вече излекувани и назначени за
санитари, на работа са останали само двама, останалите са започнали даскситат отново и са се пропили, разказаха лекари. Членове на комисията ще се запознаят на място с условята в Бухово, както и с болницата в Кремиковци следващата седмица. Комисията прие единодушно предложения от кмета Васил Терзиев меморандум за сътрудничество на общината с Министерството на здравеопазването. 
Той предвижда провеждане на работни срещи
и консултации, обмен на информация и експертен опит, създаване на съвместни работни групи по възникнали в проблеми, както и работа по съвместни проекти. Рекорната комисия в Столичния общински съвет прие още отдаване под наем на помещения от ДКЦ, както и предоставяне на такива за неправителствени организации.

[bookmark: _Toc224197855]Враца с конкурси за шефове на 8 отделения
Clinica.bg, 11-03-2026 
В МБАЛ "Христо Ботев" във Враца са обявени конкурси за нчалници на осем отделения. Ръководството на болницата алармира и за критичен скок в цените на консумативите и медикаментите.
Конкурсите за началници са, защото договорите на настоящите изтичат, обясни за clinica.bg директорът на лечебното заведение д-р Кети Ценова. Те са за отделенията по кардиология, АГ, микробиологична лаборатория, клинична патология, образнадиагностика, педиатрия, физикална и рехабилитационна медицина.
Обявени са и конкурси в 15 болнични
звена за длъжността "Старша медицинска сестра, акушерка, лаборатн, рефабилитатор". Големият проблем са задълженията, като болницата във Враца е една от най-задлъжнелите областни в страната. Д-р Ценова не отрича проблема с кадровия дефицит, но по думите й в момента болницата е обезпечена с лекари и медицински сестри. "Лекари също има достатъчно, но ако един напусне или се случи нещо друго, заместването му е много сложно", казва тя.
Болницата донякъде е облагодетелствана
откъм наличие на медицински сестри. В града има филиал на МУ-София и болницата във Враца е основната база на обучение на медицински сестри, лекарски асистенти и акушерки. "Имаме и доста медицински сестри на пенсионна възраст, но към днешна дата не можем да се оплачем от липса на сестри. Все пак, това е много динамичен процес", коментира директорът на болницата.
Проблем обаче се оказват цените на
консумативите, тъй като нарастват. За медикаменти, за които подписваме нови договори по ЗОП, ръстът на цените е между 30 и 100%, а нямаме механизъм да компенсираме, казва д-р Ценова. Тя припомня, че вече потребителката такса за ден болничен престой падна от 5.80 лева на 1 лев (0.51 евроцента).

Зъболекарските услуги поскъпват заради инфлацията, имаме около 10 500 лекари
Според д-р Борислав Миланов ниската посещаемост затруднява малките практики
BgOnAir, 11.03.2026 

Цените на стоматологичните услуги в България се повишават, но твърденията за почти двойно поскъпване не отговарят на реалността. Това заяви председателят на Българския зъболекарски съюз д-р Борислав Миланов.
"Цените на денталните услуги в България са такива, каквито са, и растежът при тях е свързан с всички условия, които са характерни за всичко ново, което се случва в нашата страна", каза той пред "България сутрин".
Увеличението е свързано с инфлацията
Според д-р Миланов е възможно да има известно увеличение на цените през последните месеци, но то е свързано с общите икономически процеси в страната.
"От началото на годината най-вероятно има ръст и би било несериозно да твърдя обратното, но подчертавам, че този ръст, ако съществува такъв, отново е свързан с инфлацията, с всички промени, които настъпват в нашата страна, с изискванията и условията, при които ние упражняваме нашата професия, но в никакъв случай не става дума за двойно поскъпване", подчерта той в ефира на Bulgaria ON AIR.
Според госта част от данните, които се цитират за поскъпване, се тълкуват неправилно, защото обхващат по-дълъг период.
"Данните, които цитират от Евростат, посочват около 45-50%, но те не посочват периода. Тези данни са за един период след 2021 година в рамките на петгодишен период и са в рамките, отново казвам, на около 50%, което абсолютно отговаря на сбора на растежа на цените в нашата страна", изтъкна д-р Борислав Миланов.
По негови наблюдения реалното увеличение през тази година е далеч по-малко.
"От началото на годината е не повече от 10%, и то на базата на реалности, а не на някакви така имагинерни ситуации", отбеляза още председателят на Българския зъболекарски съюз.
Цените по НЗОК не са променяни
Д-р Миланов подчерта, че цените на услугите, покривани от Националната здравноосигурителна каса, не са променяни.
"Цените, които са по НЗОК, не са променени по никакъв начин, тъй като няма нов национален рамков договор, няма бюджет, така че изобщо не може да се говори дори и по Националната здравноосигурителна каса за увеличаване на някакви цени", посочи той.
България е сред страните с най-много стоматолози
По отношение на достъпа до дентална помощ, събеседникът коментира, че България разполага с голям брой специалисти.
"В момента упражняват своята професия около 10 500 лекари по дентална медицина. По този показател ние сме на второ-трето място в Европейския съюз по брой на лекари по дентална медицина на глава от населението", каза д-р Миланов.
По думите му твърденията, че в някои населени места няма стоматологична помощ, не отговарят на действителността.
"Аз твърдя категорично, в противовес на това, което вие приемате като данни, че на практика няма населено място, в което да няма лекар по дентална медицина", настоя той.
Поддържането на практика изисква сериозни инвестиции
В по-малките населени места обаче специалистите често работят само в определени дни, защото поддържането на практика изисква сериозни инвестиции.
"Няма как да направиш една инвестиция от около 300, 400, 500 хиляди, преди бяха лева, сега вече не съм ги смятал до миналата година, и да очакваш, че с една пациентска листа от около 200 човека в населеното място ти ще можеш да издържаш тази практика и да се реализираш като професионалист", заяви той.
Ниска посещаемост на профилактични прегледи
Друг сериозен проблем е ниската посещаемост на стоматологични кабинети, особено когато става дума за профилактика.
"Така наречената обращаемост, т.е. това са броят пациенти, които преминават и се ползват от услугите по НРД на годишна база, е изключително ниска на фона на все пак доста скъпата услуга, която е денталната помощ", посочи д-р Борислав Миланов.
Именно профилактиката е ключът към по-добро дентално здраве и по-ниски разходи за лечение.

[bookmark: _Toc224197857]Ръководството на МЗ с декларация: Хората очакват и заслужават повече
Zdrave.net, 11.03.2026 
Служебното ръководството на Министерството на здравеопазването публикува декларация в социалните мрежи. В декларацията министър Михаил Околийски и зам.-министрите проф. Антония Димова, д-р Петър Грибнев и Владимир Афенлиев заявяват, че за краткото време, с което разполагат, ще насочат усилията си към осигуряване на повече яснота повече диалог, повече прозрачност и повече усещане, че зад „системата“ и „институциите“ стоят хора.
Ето пълния текст на декларацията:
В последните дни чухме много въпроси, тревоги и критики към здравната система. Настоящият екип на Министерството на здравеопазването ги приема осъзнато и с отговорност.
Затова се обръщаме към Вас, за да ви кажем, че ви чуваме, че ви разбираме и че сме тук. Вслушваме се в сигналите на пациентите.
Съпричастни сме с болката на хората, загубили близки. Виждаме трудностите, пред които са изправени лекарите, медицинските сестри и всички специалисти в здравната система. Гневни сме на обстоятелствата, довели до всичко това.
Системата има недостатъци и ние няма да ги крием, нито ще си затваряме очите за тях.
Хората очакват и заслужават повече. Повече яснота, повече диалог, повече прозрачност и повече усещане, че зад „системата“ и „институциите“ стоят хора, които са готови да служат на обществото, защитавайки обществения интерес. За краткото време, с което разполагаме, усилия ни са насочени имено към това.
С уважение: доц. Михаил Околийски, проф. Антония Димова, д-р Петър Грибнев, Владимир Афенлиев

